O‘zbekiston Respublikasi budjet hisobining standarti (6-sonli BHS) “Ijara”ni tasdiqlash to‘g‘risida

O‘zbekiston Respublikasining Budjet kodeksi, O‘zbekiston Respublikasining “Buxgalteriya hisobi to‘g‘risida”gi Qonuniga muvofiq va budjet hisobini davlat sektorida moliyaviy hisobotlarning xalqaro standartlari bilan muvofiqlashtirish maqsadida buyuraman:
 1. O‘zbekiston Respublikasi budjet hisobining standarti (6-sonli BHS) “Ijara” ilovaga muvofiq tasdiqlansin.
 2. Mazkur buyruq 2020-yil 1-yanvardan kuchga kiradi.
 Mazkur O‘zbekiston Respublikasi budjet hisobining standarti (6-sonli BHS) “Ijara” (bundan buyon matnda Standart deb yuritiladi) O‘zbekiston Respublikasining Budjet kodeksi, O‘zbekiston Respublikasining “Buxgalteriya hisobi to‘g‘risida”gi Qonuni, O‘zbekiston Respublikasi Vazirlar Mahkamasining 2009-yil 8-apreldagi 102-son “Davlat mulkini ijaraga berish tartibini takomillashtirish chora-tadbirlari to‘g‘risida”gi qaroriga muvofiq budjet tashkilotlari, davlat maqsadli va budjetdan tashqari boshqa jamg‘armalarning ijara hisobini yuritish tartibini belgilaydi.
 1. Standartda quyidagi asosiy tushunchalar qo‘llaniladi:
 aktiv — davlat mulki obyekti bo‘lib, davlat korxonalari va budjet tashkilotlari balansidagi mol-mulk, shuningdek yuridik shaxslarning ommaviy mulkni boshqaruvchi yoxud vakolatli davlat organi tomonidan tasarruf etish huquqisiz ularga berilgan mol-mulk (davlat mulki obyektlarini investitsiya majburiyatlari va boshqa majburiyatlar bilan sotish hollari bundan mustasno);
 balansda saqlovchi — ijaraga berilayotgan aktivni balansida hisobga olgan budjet tashkilotlari, davlat maqsadli va budjetdan tashqari boshqa jamg‘armalar;
 dastlabki to‘g‘ridan to‘g‘ri xarajatlar — ijara shartnomasini tuzish va tayyorlash bilan bevosita bog‘liq bo‘lgan qo‘shimcha xarajatlar;
 ijaraga beruvchi — O‘zbekiston Respublikasi Davlat aktivlarini boshqarish agentligi huzuridagi davlat mulkini ijaraga berish markazlari;
 ijara muddati — ijaraga olingan aktiv bo‘yicha tuzilgan ijara shartnomasi bekor qilinmaydigan davr, bu davrlar mobaynida yoki undan keyin ijarachi ijara shartnomasi muddatini kelishuv asosida uzaytirishi mumkin;
 ijarachi — aktivlarni ijaraga olish bo‘yicha ijara shartnomasini tuzgan yuridik yoki jismoniy shaxs;
 ijara muddatini boshlanishi — ijarachi tomonidan ijaraga olingan aktivdan ijara shartnomasida ko‘rsatilgan foydalanish va egalik qilish huquqining boshlanish sanasi. Bu ijarani dastlabki hisobga olish sanasi hisoblanadi;
 ijara shartnomasining boshlanishi — ijara shartnomasi tuzilgan yoki uning asosiy shartlari bo‘yicha majburiyatlar qabul qilingan sanadan avvalroq bo‘lgan davr;
 ijara shartnomasida ko‘zda tutilgan foiz stavkasi — ijara muddatining boshlanishida ijara obyektining joriy qiymati bilan minimal ijara to‘lovlari va kafolatlanmagan qoldiq qiymati summasi yig‘indisining diskontlangan qiymati teng bo‘lishini ta’minlaydigan foiz stavkasi;
 kafolatlangan tugatish qiymati:
 ijarachi uchun — ijarachi yoki u bilan bog‘liq bo‘lgan taraf tomonidan kafolatlangan tugatish qiymati qismi (har qanday holatda ham to‘lanishi belgilangan maksimal qiymatga teng bo‘lgan kafolatlangan summa);
 balansda saqlovchi uchun — moliyaviy jihatdan kafolatlar bo‘yicha to‘lash qobiliyatiga ega bo‘lgan balansda saqlovchiga bog‘liq bo‘lmagan uchinchi shaxs yoki ijarachi tomonidan kafolatlangan tugatish qiymati qismi;
 kafolatlanmagan tugatish qiymati — ijara berilayotgan aktiv qiymatining bir qismi bo‘lib (ijara shartnomasining boshlanishida aniqlangan), uning olinishini balansda saqlovchi kafolatlamaydi yoki u balansda saqlovchi bilan bog‘liq taraf tomonidangina kafolatlanadi;
 foydali xizmat muddati — ijara shartnomasi muddati bilan cheklanmagan, ijara faoliyati boshlanishidan keyingi muddatda balansda saqlovchi tomonidan aktivdan foyda olishi kutilayotgan davr;
 shartli ijara to‘lovi — bu ijara summasini qat’iy belgilanmagan qismi bo‘lib, ijara miqdori bilan belgilanmasligi va kelajakdagi muddat o‘zgarishlariga asoslanuvchi to‘lov (masalan, sotishdan olinadigan foiz, foydalanishning qiymati, narxlar indeksi, kelajakdagi bozor bahosining o‘zgarishi);
 minimal ijara to‘lovlari — shartli ijara to‘lovidan tashqari, ijara muddati davomida ijarachidan talab qilinishi mumkin bo‘lgan to‘lovlar bo‘lib, balansda saqlovchi tomonidan to‘langan xizmatlar uchun to‘lovlarni balansda saqlovchiga quyidagilar bilan birga qaytarilishi lozim bo‘lgan summalardir:
 a) ijarachi uchun — ijarachi yoki u bilan bog‘liq bo‘lgan tomonning har qanday kafolatlangan summalari;
 b) balansda saqlovchi uchun — balansda saqlovchiga uchun kafolatlangan barcha tugatish qiymati, ijarachi, ijarachi bilan bog‘liq bo‘lgan tomon yoki kafolatlar uchun moliyaviy jihatdan javob bera oladigan mustaqil uchinchi shaxslar tomonidan kafolatlanadigan summalar.
 2. Standart maqsadlariga ko‘ra ijara quyidagilarga ajratiladi:
 a) moliyaviy ijara;
 b) operativ ijara.
 3. Moliyaviy ijara — mol-mulkni (moliyaviy ijara obyektini) egalik qilish va foydalanishga o‘n ikki oydan ortiq muddatga shartnoma bo‘yicha topshirishda vujudga keladigan ijara munosabatlaridir.
 Moliyaviy ijara shartnomasi quyidagi talablardan biriga javob berishi kerak:
 moliyaviy ijara shartnomasining muddati tugagach, moliyaviy ijara obyekti ijarachining mulkiga o‘tsa;
 moliyaviy ijara shartnomasining muddati moliyaviy ijara obyekti xizmat muddatining 80 foizidan ortiq bo‘lsa yoki moliyaviy ijara obyektining moliyaviy ijara shartnomasi tugaganidan keyingi qoldiq qiymati uning boshlang‘ich qiymatining 20 foizidan kam bo‘lsa;
 moliyaviy ijara shartnomasining muddati tugagach, ijaraga oluvchi moliyaviy ijara obyektini shu huquqni amalga oshirish sanasidagi bozor qiymatidan past narx bo‘yicha sotib olish huquqiga ega bo‘lsa;
 moliyaviy ijara shartnomasining amal qilish davrida ijara to‘lovlarining joriy diskontlangan qiymati moliyaviy ijara obyektining moliyaviy ijaraga topshirish paytidagi joriy qiymatining 90 foizidan oshib ketsa. Joriy diskontlangan qiymat buxgalteriya hisobi to‘g‘risidagi qonunchilik hujjatlariga muvofiq belgilanadi.
 4. Operativ ijara — moliyaviy ijara shartnomasi hisoblanmaydigan mulkiy ijara shartnomasiga binoan aktivni vaqtinchalik egalik qilishga va foydalanishga yoki foydalanishga berish.
 5. Hisoblash metodi asosida moliyaviy hisobotlarni tuzuvchi va taqdim qiluvchi balansda saqlovchilar barcha ijara turlari hisobini yuritishda mazkur Standartdan foydalanadi. Standartda quyidagilar qo‘llanilmaydi:
 tabiiy resurslar, foydali qazilmalar, jumladan neft, tabiiy gaz va shu kabi qayta tiklanmaydigan resurslarni qidiruv va foydalanish bo‘yicha ijara shartnomalari;
 kinofilm, videoyozuv, pyesa, qo‘lyozma, patent va avtorlik huquqlari kabi obyektlar bo‘yicha litsenziya kelishuvlar hisobini yuritish.
 6. Ijara muddati va ijara shartnomasining boshlanish muddati o‘rtasidagi davrda ijara bo‘yicha to‘lov summalarini o‘zgarish tartibi ijara bo‘yicha shartnomada ko‘rsatiladi. Bunda:
 qurilish qiymatining o‘zgarishi yoki ijaraga berilgan mulkni sotib olinishi;
 xarajat yoki qiymat ko‘rsatkichlarining har qanday o‘zgarishlari, xususan ijarani moliyalashtirish bo‘yicha balansda saqlovchining xarajatlari yoki umumiy narx darajasi ko‘rsatiladi.
 7. Ijara shartnomasida kelishilgan shartlar bajarilgan hollarda, ijarachi aktivga tasarruf etish huquqini berish imkoniyatini o‘z ichiga oladigan shartnomalar tuziladi. Ko‘chmas mulk obyektlariga nisbatan tuzilgan shartnomalar Vazirlar Mahkamasining 2014-yil 6-oktabrdagi 279-son qarori bilan tasdiqlangan Davlat ko‘chmas mulk obyektlarini sotish tartibi to‘g‘risidagi nizomda belgilangan tartibda tuziladi.
 8. Agar ijaraga berish natijasida balansda saqlovchining ishlab chiqarish yoki moliyaviy ko‘rsatkichlari yomonlashsa yoki budjetdan moliyalashtirishning nazarda tutilgan limitlaridan ortiq bo‘lsa, aktiv ijaraga berilishi mumkin emas. Ko‘rsatib o‘tilgan holatlar yuqori turuvchi tashkilot yoki muassis (mavjud bo‘lganda) bilan kelishgan holda balansda saqlovchi tomonidan hujjatlar bilan asoslantirilishi kerak.
 9. Ijara shartnomasining boshlanish sanasi holatida ijara moliyaviy yoki operativ ijara sifatida tasniflanadi.
 10. Standartda qabul qilingan ijaraning tasniflanishi ijaraga berilayotgan aktivdan foydalanish bilan bog‘liq bo‘lgan xatar va foydaning ijarachi va balansda saqlovchi o‘rtasida taqsimlanishiga asoslanadi.
 Xatarlar quyidagilarni o‘z ichiga oladi:
 texnologiyalarning eskirganligi yoki foydalanish quvvatining yo‘qolganligi;
 iqtisodiy holatlarning o‘zgarishi natijasida yuzaga keladigan aktiv qiymati o‘zgarishlari.
 11. Ijara shartnomasi doirasida aktivga egalik qilish bilan bog‘liq bo‘lgan barcha xatar va foydalarning ijarachida bo‘lishi moliyaviy ijara sifatida tasniflanadi.
 Ijara doirasida aktivga egalik qilish bilan bog‘liq bo‘lgan barcha xatar va foydalarni ijarachida bo‘lmasligi operativ ijara sifatida tasniflanadi.
 12. Ijaraga beruvchi, balansda saqlovchi va ijarachi o‘rtasidagi ijara shartnomasi aniqlashtirilgan shartlar asosida tuzilishi lozim.
 13. Ijaraning moliyaviy yoki operativ ijara deb tasniflanishi shartnoma shakliga emas, balki uning mazmuniga bog‘liq bo‘ladi. 
 14. Moliyaviy ijarada ijaraga berilayotgan aktivning quyidagi holatlari alohida yoki birgalikda qo‘llanilishi mumkin:
 ijarachi ijaraga beruvchi va balansda saqlovchi bilan shartnomani muddatidan oldin bekor qilganda, balansda saqlovchining ushbu ijaraga tegishli barcha xarajatlarini qoplaydi;
 shartnomada ko‘rsatilgan ijara to‘lovi miqdori bozor qiymatidan past bo‘lgan qiymatda ijarachi ijara shartnomasini yana bir muddatga uzaytiradi.
 15. Boshqa turdagi aktivlar kabi, bino va yer ijarasi moliyaviy yoki operativ ijara deb tasniflanadi. Yerning foydali xizmat muddati aniq bo‘lmaydi.Agar egalik huquqi ijara muddatining oxirida ijarachiga berilmasa, ijarachida xatar va foyda bo‘lmaydi hamda bu ijara operativ ijara sifatida tasniflanadi.
 Bunday operativ ijara uchun amalga oshirilgan to‘lov ijara shartnomasi uchun avans to‘lovi sifatida aks ettiriladi va hisobga olinadi.
 16. Bino va yer uchastkalarining ijara hisobini alohida yuritish va tasniflash zarur bo‘lgan hollarda minimal ijara to‘lovlarini (har qanday bir martalik avans to‘lovlari bilan birga) shartnomaning boshlanish sanasidagi bino va yer uchastkalarining ijaraga egalik huquqi o‘rtasida “bino” va “yer uchastkalari” elementlari bo‘yicha haqiqiy qiymatiga ko‘ra proporsional taqsimlanadi.
 Bu ikki element o‘rtasida ijara to‘lovi ishonchli taqsimlanmaydigan holatlarda ijara operativ ijara sifatida tasniflanadi.
 17. Ijaraga berilgan yer uchastkasi va binosi Standartning 19-bandiga muvofiq “yer uchastkalari” ijara elementi uchun dastlabki tan olingan summasi sezilarli darajada bo‘lmasa, yer uchastkalari va binolar ijarani tasniflash maqsadida bir obyekt sifatida ko‘rilishi va Standartning 14-15-bandlariga muvofiq moliyaviy va operativ ijarasi sifatida tasniflanishi mumkin.
 Bunday hollarda binoning foydali xizmat muddati ijaraga berilgan aktivning foydali xizmat muddati hisoblanadi.
 18. Standart aktivlarni ijaraga berish natijasida yuzaga keladigan foyda yoki zararlarni budjet hisobida aks ettirilishini belgilaydi.
 19. Moliyaviy ijarada barcha xatar va foydalar ijarachida bo‘ladi. Ijarachining debitor qarzdorliklari sifatida to‘lanayotgan pul mablag‘larini uning asosiy qarzini qoplash sifatida, ko‘rsatilgan xizmatlar uchun kompensatsiya va rag‘batlantirishni moliyaviy daromad sifatida hisobga olinadi.
 20. Ijara muddatining boshlanishida ijarachi moliyaviy ijara doirasida olingan aktivlarni moliyaviy holatlar to‘g‘risidagi hisobotda aktivlar sifatida va bu aktivlar bilan bog‘liq bo‘lgan majburiyatlarni majburiyatlar sifatida qabul qiladi.
 21. Balansda saqlovchi moliyaviy ijara shartnomasi shartlari asosida aktiv realizatsiyasi bo‘yicha foyda yoki zararni hisobga oladi.
 22. Balansda saqlovchi ijara muddatida olgan ijara to‘lovlarini daromad sifatida hisobga oladi.
 Balansda saqlovchi daromad sifatida hisobga olgan ijara to‘lovlarini ijaraga berilgan mulkdan kelib tushadigan debitor qarzdorligi mablag‘lari sifatida hisobga oladi.
 23. Ijara bilan bog‘liq bo‘lgan o‘ziga xos dastlabki to‘g‘ridan to‘g‘ri xarajatlar tez-tez vujudga keladi, jumladan ijara shartnomasini tuzish va muzokaralar olib borish xarajatlari.
 Moliyaviy ijara bilan bog‘liq bo‘lgan balansda saqlovchi tomonidan amalga oshirilgan xarajatlar aktiv qiymatiga qo‘shiladi.
 24. Minimal ijara to‘lovlari moliyaviy xarajatlar hamda qoplanmagan yoki to‘lanmagan majburiyatlarga ajratiladi.
 Ijara muddati davomida xarajatlar har bir muddat uchun taqsimlanganda majburiyatlarning qolgan qismi bo‘yicha davriy foiz stavkasi saqlanadi.
 Shartli ijara to‘lovi to‘langan har bir davr uchun xarajat sifatida hisoblanadi.
 25. Ijarachining moliyaviy ijaraga berilayotgan aktivni yaxshilash (obodonlashtirish, qo‘shimcha qurish, qo‘shimcha asbob-uskunalar bilan ta’minlash, rekonstruksiya, modernizatsiya qilish, texnik qayta qurollantirish va boshqalar) xarajatlari moliyaviy ijaraga olingan aktiv qiymatini ko‘paytiruvchi kapital quyilmalar sifatida aks ettiriladi.
 Agar moliyaviy ijaraga berilayotgan aktiv, balansda saqlovchining ruxsati bilan yaxshilangan bo‘lsa, shartnomaning amal qilish muddati tugagandan so‘ng yoki shartnoma bekor qilingach, moliyaviy ijara shartnomasida o‘zgacha shartlar ko‘zda tutilmagan bo‘lsa, ijarachi ana shu maqsad yo‘lida sarflagan barcha xarajatlarining qoplanishini talab qilish huquqiga ega.
 Balansda saqlovchining ruxsatisiz amalga oshirilgan moliyaviy ijaraga berilgan aktivni yaxshilashga sarflangan mablag‘lar (qo‘yilmalar) va ularni moliyaviy ijaraga berilgan aktivga zarar yetkazmagan holda ajratib olish imkoniyati bo‘lmasa, moliyaviy ijara shartnomasida o‘zgacha shartlar ko‘zda tutilmagan bo‘lsa, moliyaviy ijara shartnomasining amal qilish muddati tugagach yoki shartnoma bekor qilingach, ular balansda saqlovchiga tekinga o‘tadi. Agarda ularni moliyaviy ijaraga berilgan aktivga zarar yetkazmagan holda ajratib olish mumkin bo‘lsa va agar balansda saqlovchi ularning qiymatini to‘lashga rozi bo‘lmasa, bunday hollarda ijarachi ularni ajratib olishi mumkin.
 26. Moliyaviy ijarada har bir hisobot davri uchun moliyaviy ijaraga berilgan aktiv bo‘yicha amortizatsiya ajratmasi kabi xarajatlar yuzaga keladi va ijarachi tomonidan amalga oshiriladi.
 27. Moliyaviy ijaraga berilgan aktivni har yili qayta baholash qonunchilik hujjatlariga muvofiq ijarachi tomonidan amalga oshiriladi.
 28. Ijara shartnomasi tugatilganda ijarachi tomonidan moliyaviy ijaraga berilgan aktivni qaytarish munosabati bilan balansdan chiqarish, ijara shartnomasiga muvofiq moliyaviy ijara to‘xtatilgan sanadagi moliyaviy ijaraga berilgan aktivning qoplanmagan qiymati summasi bo‘yicha amalga oshiriladi.
 29. Balansda saqlovchining tashabbusi bilan ijara shartnomasi tugatilganda moliyaviy ijara obyektini kirim qilish ijara shartnomasiga muvofiq moliyaviy ijarani tugatish kunidagi qarzdorlik (debitor qarzdorlik) summasi bo‘yicha amalga oshiriladi.
 30. Balansda saqlovchi tomonidan amalga oshirilgan va moliyaviy ijara shartnomasiga muvofiq ijarachi tomonidan qoplanadigan moliyaviy ijaraga berilgan aktivni yetkazib berish va belgilangan maqsadda foydalanish uchun uni yaroqli holga keltirish bilan bog‘liq bo‘lgan xarajatlar moliyaviy ijaraga berilgan aktivning qiymatiga qo‘shiladi. Ijara shartnomasiga muvofiq yuqoridagi xarajatlar ijarachi tomonidan qoplanmaganda, ular yuzaga kelgan paytdagi tegishli hisobot davri xarajatlari sifatida hisobga olinadi.
 31. Operativ ijarada, aktivga egalik qilish bilan bog‘liq bo‘lgan barcha xatarlar ijarachida bo‘lmaydi. Operativ ijara shartnomasi bo‘yicha olingan aktivlar ijarachining balansida hisobga olinmaydi.
 32. Operativ ijara obyekti ijarachi tomonidan balansdan tashqari hisoblarda — operativ ijara shartnomasida ko‘rsatilgan qiymatda, balansda saqlovchida — asosiy vositalar tarkibida balans hisoblarida hisobga olinadi.
 33. Balansda saqlovchining operativ ijara obyektlarini saqlab turish bilan bog‘liq xarajatlari ushbu xarajatlar yuzaga kelgan hisobot davrining joriy xarajatlari sifatida tan olinadi.
 34. Ijarachining operativ ijaraga olingan aktivni yaxshilash (obodonlashtirish, qo‘shimcha qurish, qo‘shimcha asbob-uskunalar o‘rnatish, rekonstruksiya, modernizatsiya qilish, texnik qayta qurollantirish va boshqalar) xarajatlari operativ ijaraga olingan aktiv qiymatini ko‘paytiruvchi kapital quyilmalar sifatida aks ettiriladi.
 Operativ ijaraga olingan aktiv ijaraga beruvchi va balansda saqlovchining ruxsati bilan yaxshilanganda, operativ ijara shartnomasining amal qilish muddati tugagandan so‘ng yoki operativ ijara shartnomasi bekor qilingach, operativ ijara shartnomasida o‘zgacha shartlar ko‘zda tutilmagan bo‘lsa, ijarachi ana shu maqsad yo‘lida sarflagan barcha xarajatlarning qoplanishini talab qilish huquqiga ega.
 Ijaraga beruvchi va balansda saqlovchining ruxsatisiz amalga oshirilgan operativ ijaraga olingan aktivni yaxshilashga sarflangan xarajatlar (qo‘yilmalar) va ularni operativ ijaraga olingan aktivga zarar yetkazmagan holda ajratib olish imkoni bo‘lmasa, operativ ijara shartnomasining amal qilish muddati tugagach yoki shartnoma bekor qilingach, operativ ijara shartnomasida o‘zgacha shartlar ko‘zda tutilmagan bo‘lsa, ular balansda saqlovchiga tekinga o‘tadi. Operativ ijara obyektiga zarar yetkazmagan holda ajratib olish mumkin bo‘lsa va balansda saqlovchi ularning qiymatini qoplashga rozi bo‘lmasa, bunday hollarda ijarachi ularni ajratib olishi mumkin.
 35. To‘lovlar boshqa asosda amalga oshirilganda, operativ ijarada tegishli ijara to‘lovlarining xarajatlar sifatida tan olinishi to‘g‘ri chiziq usulida hisobga olinadi, ijarachi tomonidan foyda olishning qulayroq vaqtinchalik jadvalini ta’minlaydigan boshqa tizimli asos holati yuzaga kelishi bundan mustasno.
 36. Balansda saqlovchi yil choragida kamida bir marta o‘zi uning yuritishida bo‘lgan aktivni xatlovdan o‘tkazishga va foydalanilmayotgan aktiv aniqlangan taqdirda 10 kun mobaynida ijaraga beruvchiga aktiv joylashgan joyni, miqdori, tarkibi va boshqa umumiy tavsiflarini ko‘rsatgan holda uning haqidagi ma’lumotlarni taqdim etishga majbur.
 37. Balansda saqlovchi ijara muddati davomida moliyaviy daromadni doimiy ravishda taqsimlashi lozim. Ijara to‘lovlari ijara muddati mobaynida xizmatlarga ketgan xarajatlarni chegirgan holda, debitor qarzning asosiy qismini kamaytirish uchun qabul qilinadi.
 38. Dastlabki to‘g‘ridan to‘g‘ri xarajatlar ijara muddatining boshlanishi davrida xarajat sifatida hisobga olinadi.
 39. Operativ ijara bo‘yicha olinuvchi daromad ijara muddati davomida to‘g‘ri chiziqli usulda hisobga olinadi, agar boshqa usul ijaraga berilgan aktiv bo‘yicha foyda daromadlarini hisobga olish usulini foydali tasvirlasa, o‘sha usuldan foydalaniladi.
 40. Moliyaviy ijara orqali realizatsiya qilingan aktivni qayta ijaraga olishni hisoblash tartibi ijara tasnifiga bog‘liq hisoblanadi. Agar aktivni qayta ijaraga olish moliyaviy ijaraga olib kelsa, realizatsiya qilingan summaning balans qiymatidan ortiq bo‘lgan miqdori ijarachi uchun daromad sifatida hisobga olinmaydi. Bu holatlar keyingi davrlarga o‘tkaziladi va ijara muddati davomida hisobga olinadi.
 41. Qayta ijaraga olish moliyaviy ijara bo‘lsa, ijarachini moliyaviy mablag‘lar bilan ta’minlashning bir usuli hisoblanib, bunda aktiv ta’minot sifatida hisobga olinadi.
 42. Agar aktivni qayta ijaraga olish operatsiyalari operativ ijaraga olib kelsa, bundan kelib chiqadigan foyda yoki zarar hisobga olinadi. Aktivni sotish narxi haqiqiy qiymatdan past bo‘lsa, bu holat darhol foyda yoki zarar sifatida hisobga olinadi,bundan zarar kelgusidagi ijara to‘lovlarining bozor narxidan past qiymatda qoplangan holat mustasno.
 Agar aktivni qayta ijaraga olish operativ ijaraga olib kelsa, realizatsiya qilingan summaning balans qiymatidan ortiq bo‘lgan miqdori aktiv foydalanish davri uchun keyingi davrlarga o‘tkazilishi va hisobdan chiqarilishi kerak.
 43. Operativ ijarada qayta ijaraga olingan aktivning qiymati uning balans qiymatidan past bo‘lsa, bu farq zarar sifatida hisobga olinadi.
 Ijarachi mol-mulkni soz holatda saqlaydi, o‘z hisobidan joriy ta’mirlash va mulkni saqlash bo‘yicha xarajatlarni qoplaydi.
 44. Balansda saqlovchi operativ ijara bo‘yicha quyidagi axborotlarni ochib berishi kerak:
 a) muddatidan oldin bekor qilish huquqisiz bo‘lgan operativ ijara bo‘yicha kelgusidagi minimal ijara to‘lovlarini umumiy hamda har biri uchun alohida quyidagi davrlar uchun:
 bir yilgacha bo‘lgan muddatda;
 bir yildan so‘ng, lekin, besh yildan kam bo‘lmagan muddat;
 besh yildan keyingi muddat;
 b) moliyaviy faoliyat hisobotida, daromad sifatida hisobga olingan shartli ijara to‘lov summasi;
 v) balansda saqlovchi tomonidan tuzilgan ijara shartnomalarining umumiy tavsiflari.
 45. Ijarachilar moliyaviy ijara bo‘yicha quyidagi axborotlarni ochib berishi kerak:
 hisobot davridagi har bir aktivning turi bo‘yicha sof balans qiymati;
 hisobot davridagi xarajat sifatida tan olingan shartli ijara to‘lovi;
 muddatidan oldin bekor qilish huquqiga ega bo‘lmagan ijara shartnomalari bo‘yicha balans kunida qabul qilinadigan ijaraning kelgusidagi minimal ijara to‘lovlari umumiy summasi; 
 moliyaviy hisobotni tuzish sanasiga ijaradan olinishi kutilayotgan kelgusi ijara to‘lovlari summasi to‘g‘risidagi ma’lumotlar;
 moliyaviy ijara muddati uchun qoplanmagan majburiyat qoldig‘iga davriy foiz stavkasini olish uchun balansda saqlovchining daromadi (moliyaviy ijara bo‘yicha foizlar)ni taqsimlashda foydalaniladigan usul;
 ijarachi tomonidan tuzilgan, shartli ijara to‘lovi bo‘yicha kreditorlik qarzdorligining aniqlanish asosi ma’lumotlarni o‘z ichiga oluvchi, biroq bu bilan chegaralanmagan ijara shartnomalari umumiy mazmuni.
 46. Ijarachi operativ ijara bo‘yicha quyidagi axborotlarni ochib berishi kerak:
 a) operativ ijara shartnomasi bo‘yicha kelajakdagi minimal ijara to‘lovi summasini muddatidan oldin bekor qilish huquqisiz quyidagi davrlarni:
 bir yilgacha bo‘lgan muddat;
 bir yildan so‘ng, lekin, besh yildan kech bo‘lmagan muddat;
 besh yildan keyingi muddat;
 b) muddatidan oldin bekor qilish huquqiga ega bo‘lmagan ijara shartnomalari bo‘yicha kelgusidagi minimal ijara to‘lovlarning umumiy summasini;
 v) ijarachi tomonidan tuzilgan, quyidagi ma’lumotlarni o‘z ichiga oluvchi, biroq bu bilan chegaralanmagan ijara shartnomalari umumiy mazmunini:
 shartli ijara to‘lovi bo‘yicha kreditor qarzdorlikni aniqlanishi uchun asos;
 shartnomani yangilash imkoniyatining shartlari hamda mavjudligi yoki o‘zgaruvchan narxlar to‘g‘risidagi xaridlar va eslatmalar.